KOMISIJAS ĪSTENOŠANAS LĒMUMS (ES) 2019/1970

(2019. gada 26. novembris),

ar ko attiecībā uz oficiāli no brucelozes (B. melitensis) brīvu statusu groza Lēmuma 93/52/EEK II pielikumu, attiecībā uz atsevišķu Spānijas reģionu kā oficiāli no brucelozes brīvu reģionu statusu groza Lēmuma 2003/467/EK II pielikumu un attiecībā uz atsevišķu Itālijas reģionu kā no Aujeski slimības brīvu reģionu statusu un attiecībā uz Aujeski slimības izskaušanas programmu apstiprināšanu atsevišķiem Itālijas reģioniem groza Lēmuma 2008/185/EK I un II pielikumu

(izziņots ar dokumenta numuru C(2019) 8378)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1991. gada 28. janvāra Direktīvu 91/68/EEK par dzīvnieku veselības prasībām, kas ietekmē aitu un kazu tirdzniecību Kopienā (1), un jo īpaši tās A pielikuma 1. nodaļas II iedaļu,

ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (2), un jo īpaši tās 9. panta 2. punktu, 10. panta 2. punktu un A pielikuma II nodaļas 7. punktu,

tā kā:

(1) Direktīva 91/68/EEK nosaka dzīvnieku veselības prasības, kas reglamentē aitu un kazu tirdzniecību Savienībā. Tā nosaka, ar kādiem nosacījumiem dalībvalstis vai to reģionus attiecībā uz aitu un kazu ganāmpulkiem var atzīt par oficiāli brīviem no brucelozes (B. melitensis).

(2) Komisijas Lēmums 93/52/EEK (3) paredz, ka tā II pielikumā uzskaitītie dalībvalstu reģioni saskaņā ar Direktīvā 91/68/EEK noteiktajiem nosacījumiem attiecībā uz aitu un kazu ganāmpulkiem tiek atzīti par oficiāli brīviem no brucelozes (B. melitensis).

(3) Spānija ir iesniegusi Komisijai dokumentus, kas liecina, ka Mursijas autonomais apgabals, Kastīlijas–Lamančas autonomā apgabala Toledo province un Andalūzijas autonomā apgabala Velvas, Seviljas un Kordovas provinces atbilst Direktīvā 91/68/EEK noteiktajiem nosacījumiem, kuri jāizpilda, lai minētos reģionus attiecībā uz aitu un kazu ganāmpulkiem varētu atzīt par oficiāli brīviem no brucelozes (B. melitensis).

(4) Pēc minēto apliecinošo dokumentu izvērtēšanas var secināt, ka Mursijas autonomais apgabals, Kastīlijas–Lamančas autonomā apgabala Toledo province un Andalūzijas autonomā apgabala Velvas, Seviljas un Kordovas provinces attiecībā uz aitu un kazu ganāmpulkiem būtu jāatzīst par oficiāli brīviem no brucelozes (B. melitensis).

(5) Tāpēc Lēmuma 93/52/EEK II pielikums būtu attiecīgi jāgroza.

(6) Direktīva 64/432/EEK attiecas uz liellopu un cūku tirdzniecību Savienībā. Tā nosaka, ar kādiem nosacījumiem dalībvalsti vai tās reģionu attiecībā uz liellopu ganāmpulkiem var atzīt par oficiāli brīvu no brucelozes.

(7) Komisijas Lēmuma 2003/467/EK (4) 2. pantā paredzēts, ka minētā lēmuma II pielikuma 2. nodaļā uzskaitītie dalībvalstu reģioni attiecībā uz liellopu ganāmpulkiem tiek pasludināti par oficiāli brīviem no brucelozes.

(8) Spānija ir iesniegusi Komisijai dokumentus, kas apliecina Aragonas autonomā apgabala un Kastīlijas un Leonas autonomā apgabala Leonas provinces atbilstību Direktīvā 64/432/EEK noteiktajiem nosacījumiem, lai minētos reģionus attiecībā uz liellopu ganāmpulkiem varētu atzīt par oficiāli brīviem no brucelozes.

(9) Pēc minēto apliecinošo dokumentu izvērtēšanas Aragonas autonomais apgabals un Kastīlijas un Leonas autonomā apgabala Leonas province attiecībā uz liellopu ganāmpulkiem būtu jāatzīst par oficiāli brīviem no brucelozes.

(10) Tāpēc Lēmuma 2003/467/EK II pielikums būtu attiecīgi jāgroza.

(11) Direktīvas 64/432/EEK 10. pantā paredzēts, ka, ja dalībvalsts uzskata, ka tās teritorija vai teritorijas daļa ir brīva no Aujeski slimības, tai būtu jāiesniedz Komisijai attiecīgi apliecinošie dokumenti. Tajā arī paredzēts, ka var būt vajadzīgas papildu garantijas Savienības iekšējā tirdzniecībā ar cūkām.

(12) Direktīvas 64/432/EEK 9. pantā paredzēts, ka dalībvalsts, kas daļā tās teritorijas ieviesusi obligāto valsts programmu Aujeski slimības kontrolei, attiecīgo programmu var iesniegt apstiprināšanai Komisijā. Tajā arī paredzēts, ka var būt vajadzīgas papildu garantijas Savienības iekšējā tirdzniecībā ar cūkām.

(13) Komisijas Lēmums 2008/185/EK (5) nosaka papildu garantijas attiecībā uz cūku pārvietošanu starp dalībvalstīm. Minētās garantijas ir saistītas ar dalībvalstu vai to reģionu klasificēšanu pēc to statusa attiecībā uz Aujeski slimību.

(14) Lēmuma 2008/185/EK I pielikumā ir minētas dalībvalstis vai to reģioni, kas ir brīvi no Aujeski slimības.

(15) Itālija ir iesniegusi Komisijai dokumentus, kas apliecina Friuli–Venēcijas Džūlijas reģiona atbilstību Direktīvā 2008/185/EK noteiktajiem nosacījumiem, lai to varētu atzīt par brīvu no Aujeski slimības.

(16) Pēc minēto apliecinošo dokumentu izvērtēšanas Friuli–Venēcijas Džūlijas reģions būtu jāatzīst par brīvu no Aujeski slimības.

(17) Tāpēc Lēmuma 2008/185/EK I pielikums būtu attiecīgi jāgroza.

(18) Lēmuma 2008/185/EK II pielikumā minētas dalībvalstis vai to reģioni, kur ir apstiprinātas valsts kontroles programmas Aujeski slimības izskaušanai.

(19) Itālija ir iesniegusi Komisijai apliecinošus dokumentus, lai varētu apstiprināt tās kontroles programmas Aujeski slimības izskaušanai no Pjemontas un Umbrijas reģioniem un lai šos reģionus varētu pienācīgi iekļaut Lēmuma 2008/185/EK II pielikumā.

(20) Pēc minēto apliecinošo dokumentu izvērtēšanas kontroles programmas Aujeski slimības izskaušanai no Pjemontas un Umbrijas reģioniem būtu jāapstiprina.

(21) Tāpēc Lēmuma 2008/185/EK II pielikums būtu attiecīgi jāgroza.

(22) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

1. pants Lēmuma 93/52/EEK II pielikumu groza saskaņā ar šā lēmuma I pielikumu.

2. pants Lēmuma 2003/467/EK II pielikumu groza saskaņā ar šā lēmuma II pielikumu.

3. pants Lēmuma 2008/185/EK I un II pielikumu aizstāj ar šā lēmuma III pielikuma tekstu.

4. pants Šis lēmums ir adresēts dalībvalstīm.

Briselē, 2019. gada 26. novembrī Komisijas vārdā – Vytenis ANDRIUKAITIS Komisijas loceklis

(1) OV L 46, 19.2.1991., 19. lpp.

(2) OV 121, 29.7.1964., 1977./64. lpp.

(3) Komisijas 1992. gada 21. decembra Lēmums 93/52/EEK, ar ko nosaka dažu dalībvalstu vai reģionu atbilstību prasībām attiecībā uz brucelozi (B. melitensis) un saskaņā ar šīm prasībām piešķir tām tādas dalībvalsts vai reģiona statusu, kas ir oficiāli brīvi no šīs slimības (OV L 13, 21.1.1993., 14. lpp.).

(4) Komisijas 2003. gada 23. jūnija Lēmums 2003/467/EK, ar ko nosaka no tuberkulozes, brucelozes un govju enzootiskās leikozes oficiāli brīvu statusu dažām dalībvalstīm un dalībvalstu reģioniem attiecībā uz liellopu ganāmpulkiem (OV L 156, 25.6.2003., 74. lpp.).

(5) Komisijas 2008. gada 21. februāra Lēmums 2008/185/EK par papildu garantijām Kopienas iekšējā tirdzniecībā ar cūkām attiecībā uz Aujeski cūku slimību un kritērijiem, ar kuriem nodrošina informāciju par šo slimību (OV L 59, 4.3.2008., 19. lpp.).